Torsdag klokken 16.20 sker det. Når den sidste borger på Læsø i eftermiddag får sit andet vaccinestik mod coronavirus, har ø-kommunen rundet en milepæl. Som den første kommune i Danmark er alle, der har taget imod tilbudet, færdigvaccineret. - Det betyder rigtig meget, for det giver os frihed, siger Helle Christensen, der er forvaltningschef i Ældre og Sundhed på Læsø Kommune. Det sker længe før landets øvrige kommuner når i mål. I maj måned blev det bestemt af Sundhedsstyrelsen af fremrykke vaccinationerne på øen - blandt andet for at spare transport. Kæmpe betydning At milepælen bliver nået lige op til sommerferien er af stor betydning for øen. - Vi er en ø, der lever af at servicere turister og gæster i sommerperioden. Så det giver os sikkerhed både for gæster og turister, at vi nu har flokimmunitet, siger Helle Christensen. Sidste år i højsæsonen havde Læsø besøg 110.000 gæster, og i alt har der blot været 20 coronatilfælde i løbet af epidemien - og ingen coronadødsfald. - At vi har formået det, siger noget om, at vi har passet på borgerne, og at de har været gode til at følge henstillingerne. Det er rigtig flot, særligt med tanke på turistsæsonen, hvor der kom rigtig mange. Også Læsøs borgmester Karsten Nielsen (V) er glad - og lettet - over at øen allerede nu er i mål. - Det er ikke så ringe endda. Det er dejligt, og det passer perfekt med tidspunktet, fordi vi forventer et stort rykind af turister snart. Om blot 1-2 uger bliver inbyggertallet mangedoblet, hvor man regner med 10.000 besøgende på øen ad gangen, oplyser borgmesteren. Perfekt timing Udover turismen betyder det også meget for øboerne, der har landets højeste gennemsnitsalder. - Det betyder rigtig meget, at vi har formået beskyttet lokalbefolkningen. Vi er jo mange gamle på øen, lyder det fra Karsten Nielsen. - Vores gennemsnitsalder er knap 57 år, og det ville være katastrofalt, hvis de ældre var blevet syge, siger Helle Christensen og sender roser afsted til personalet. - De har været helt forbilledlige. Det er jo personale, der også i dagligdagen arbejder med eksempelvis pleje, som ved siden af har trukket læsset. Og personalet bliver der brug for til andre ting lige om lidt. - Det passer som som fod i hose, at vi når milepælen, nu når vi går over i højsæsonen, hvor mange af vores gæster også skal have hjælp, siger forvaltningschefen i Ældre og Sundhed på Læsø Kommune, og oplyser, at vaccintilslutningen ligger på 86 procent. Læsø Kommunes indbyggertal er 1.776 - i hele Region Nordjylland bor der 590.439. Tager imod alle - og hygger om dem Det er sidste åbningsdag på vaccinestedet, og forvaltningschefen har selv taget imod alle. - Det gør jeg, fordi jeg synes, det er rigtig vigtigt. Det har også betydet noget for nogle af dem, der har været i tvivl, siger hun og understreger, at dagen er særlig. - Vi hygger altid om borgerne, men i dag har vi gjort lidt ekstra ud af det. Vi har egne musikanter, kaffe på kanden og lidt godt til ganen, siger Helle Christensen. Og når man i eftermiddag er færdig på Læsø mødes hele personalet i et telt. - Så skal vi sige tak for indsatsen til hinanden, have lidt at spise og skåle. TV2 Nord var med, da dørene til vaccinestedet slog op torsdag formiddag:

Referat:
Torsdag bliver alle borgere, der har taget imod et vaccinetilbud, færdigvaccineret